Sacrosancte Dei ecclesie in honore Sancti Vincentii martiris dicate infra muros Matisconis fundate. Ego Bernardus dono pro anima matris mee in communione fratrum ibidem Domino servientium, unam vineam sitam in pago Matisconensi, in agro Salorniacensi, in villa Carnaci. Terminatur autem a mane via publica, a medio die terra Sancti Vincentii, a sero et a circio terra Sancti Petri; habet in longo XVI perticas, in ambis frontibus IIII perticas; vercaria vero ipsius vinee, que sibi ab occidente adjacet, habet IIII perticas in longum et II in latum. Infra istas terminationes vel perticationes, dono Sancto Vincentio et canonicis ejus supradictam vineam cum vercaria sicut dixi pro anima matris mee, ut habeant et possideant et faciant quicquid voluerint in Dei servitio. Actum Matiscone. Data per manum Pontii ad vicem Rannulfi cancellarii, Regnante Philippo rege.